જો તમે ટ્રેનમાં નિયમિત મુસાફરી કરતા હોવ , તો તમારા માટે આ સમાચાર ખૂબ જરૂરી છે . હાલમાં જ ખબર આવી હતી કે , આઈઆરસીટીસી દ્વારા 6 બેંકોના કાર્ડ બ્લોક કરવામાં આવ્યા છે , આ બેંકના કાર્ડ દ્વારા હવે રેલવે ટિકિટની ચૂકવણી નહીં કરી શકાય . પરંતુ હવે ભારતીય રેલવે તરફથી ખુલાસો કરવામાં આવ્યો છે કે , તેમણે કોઇ પણ બેંકના કાર્ડ બ્લોક નથી કર્યા . રેલવે વિભાગ દ્વારા આ અંગે એક ટ્વીટ પણ કરવામાં આવ્યું છે . 6 બેંકો પર મુક્યો હતો બેન ? થોડા સમય પહેલા આઈઆરસીટીસી એ 6 બેંકોના કાર્ડ બ્લોક કર્યા હોવાની ખબર આવી હતી . કહેવાઇ રહ્યું હતું કે , બેંકો અને આઈઆરસીટીસી વચ્ચે સુવિધા શુલ્ક મામલે વિવાદ ચાલી રહ્યો હતો અને આ કારણસર કાર્ડ બ્લોક થયા હતા . આ ખબરો અનુસાર , આઈઆરસીટીસી થકી ટિકિટ બુક કરતી વેળાએ તમે માત્ર ઇન્ડિયન ઓવરસીઝ બેંક , કેનરા બેંક , યુનાઇટેડ બેંક ઑફ ઇન્ડિયા , ઇન્ડિયન બેંક , સેન્ટ્રલ બેંક ઓફ ઇન્ડિયા , એચડીએફસી બેંક અને એક્સિસ બેંકના કાર્ડથી જ ચૂકવણી કરી શકો છો . જો કે , રેલવે વિભાગ દ્વારા કરવામાં આવેલ ટ્વીટ બાદ આ તમામ ખબરો ખોટી સાબિત થઇ છે .